CELEX: 32020Q1223(01)
Language: ro
Date: 2020-12-14 00:00:00
Title: Decizia nr. 19-2020 Curții de Conturi Europene din 14 decembrie 2020 privind modificarea articolului 19 din Regulamentul său de procedură

23.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 434/66
               
            
         DECIZIA nr. 19-2020 CURȚII DE CONTURI EUROPENE
         din 14 decembrie 2020
         privind modificarea articolului 19 din Regulamentul său de procedură
         CURTEA DE CONTURI,
         având în vedere Tratatul privind funcționarea Uniunii Europene, în special articolul 287 alineatul (4) al cincilea paragraf,
         având în vedere aprobarea Consiliului din 23 noiembrie 2020,
         întrucât:
         
                     (1)
                  
                  
                     Regulamentul de procedură al Curții de Conturi (denumită în continuare „Curtea”) nu prevede posibilitatea Curții de a-și adopta deciziile de la distanță, și anume prin videoconferință sau conferință telefonică, în circumstanțe excepționale care constituie forță majoră.
                  
               
                     (2)
                  
                  
                     Pentru a permite Curții să își adopte deciziile de la distanță în circumstanțe excepționale care constituie forță majoră și pentru a asigura continuitatea procesului decizional al instituției în astfel de circumstanțe este necesară modificarea Regulamentului său de procedură,
                  
               ADOPTĂ PREZENTA DECIZIE:
         
            Articolul 1
            Articolul 19 din Regulamentul de procedură al Curții de Conturi se înlocuiește cu următorul text:
            
               
                  „Articolul 19
                  Deliberările
                  
                     (1)   Deciziile Curții se adoptă în ședință, cu excepția cazului în care se aplică procedura scrisă prevăzută la articolul 25 alineatul (5).
                  
                  
                     (2)   În circumstanțe excepționale și justificate în mod corespunzător care constituie forță majoră, în special crize sanitare publice majore, dezastre naturale sau acte de terorism, circumstanțe determinate ca atare de președinte, Curtea poate să își adopte deciziile în ședință, sub formă de ședință la distanță, prin videoconferință sau prin conferință telefonică, în care membrii pot participa fie la Curte, fie în alt loc. Aceste ședințe sunt convocate și prezidate de către președinte, care răspunde pentru buna lor desfășurare. Procedura scrisă stabilită la articolul 25 alineatul (5) se aplică cu adaptările necesare.
                  
                  
                     (3)   Alineatul (2) se aplică ședințelor camerelor și ale comitetelor. Aceste ședințe sunt convocate și prezidate de către decan sau de președintele respectivei camere sau al respectivului comitet, care răspunde pentru buna lor desfășurare.
                  
                  
                     (4)   Deciziile care sunt vizate la articolul 4 alineatul (4), la articolul 7 alineatul (2) și la articolul 13 alineatul (1) și care sunt luate prin vot secret pot fi adoptate de Curte în cadrul unei ședințe la distanță în conformitate cu alineatul (2) de la prezentul articol, cu condiția să fie asigurat caracterul secret al votului.”
                  
               
            
         
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, la 14 decembrie 2020.
            
               
                  Pentru Curtea de Conturi
               
               Klaus-Heiner LEHNE
               
                  Președinte